
Naslov: V Malem raju je raj za naturiste
Tekst za voditelja:

Med Slovenci je kar veliko takšnih, ki svoj dopust preživljajo v številnih nudističnih kampih na Hrvaškem in drugje po Evropi. V Sloveniji imamo namreč le dva kampa, kjer imajo prostor namenjen za nudiste, zdaj pa smo ob nekaterih bazenih, ki imajo plažo za pristne ljubitelje narave, dobili še prvo postajališče za avtodome, ki je namenjeno naturistom. To postajališče je na idilični jasi ob reki Krki, v kraju Dolenje Polje, nedaleč od Dolenjskih Toplic uredil Jože Bradač, sicer lastnik avtomehanične in elektrikarske delavnice in sam vse od rojstva zaprisežen naturist, kot sam zase pravi.
T- Iz Dolenjega Polja GORAN ROVAN /

X- Snemalec in montažer Mitja Maček /

Jože Bradač si je že vrsto let prizadeval, da bi v idiličnem okolju ob reki Krki, ki ga je poimenoval kar Mali Raj, uredil manjši kamp. Od lani ima za zdaj dovoljenje zgolj za postajališče za avtodome, ki pa je edino v Sloveniji, verjetno pa tudi širše, ki je namenjeno naturistom.
T- JOŽE BRADAČ /
X- lastnik Malega Raja /
»Mi mamo tudi ustanovljeno Društvo naturistov Mali Raj. Mamo tokom društva tudi svojo spletno stran, kjer nas lahko najdejo, največ reklame gre pa v bistvu iz ust do ust zadovoljnih obiskovalcev. Mislim, da bo res enkrat postal ta Mali Raj en mini kamp v prihodnosti, kjer se bojo srečeval naturisti in Slovenije in pa tudi iz Evrope.« 
Tega si želijo tudi mnogi naturisti iz več slovenskih društev.
T- EDO KRESE /
X- predsednik Društva naturistov K naravi iz Ljubljane /

»Želel bi, da bi blo več takih prostorov, ne, ker tud naši člani, tud z ljudmi, ko se pogovarjam z njimi, ne, si želijo druženja. Predvsem druženja, pa da so v naravi ljudje, ne.«
Mali Raj so že odkrili tudi nekateri  tujci, med gosti pa je seveda največ Slovencev, mnogi tja pogosto zahajajo.
T- CVETO TRELC /
»Prvič zaradi miru, drugič je tlele res mali raj, ne. Tko da morje pa, Slovenci ga tko nimamo, s Hrvati sem se pa skregal.«
Ker se je občina Dolenjske Toplice pridružila vseslovenskemu projektu vzpostavitve mreže postajališč za avtodome in ker ravno spreminja svoje prostorske dokumente, Jože Bradač upa, da bo kmalu lahko postavil še manjše hišice in svoj Mali Raj uredil kot pravi kamp. In to zgolj za naturiste, seveda.

